LO SORCIÈR QUE HADÈ VIR LO DIABLE

A nòste, qu'avèm un prat de lana que l'aperèvan au prat deu cassi percé qu'i avè un hòrt gran cassi, tot sols aquí sus le lana, e que pareishè de hòrt lunh avant. Un jorn, nòst aulhèr qu'avè aviat en de 'queth prat, e que li arribèt un biarnés que lo coneishè. Se meten a parlar.

— Vòs te hèci véder lo diable ?

— Tu ? Me har véder lo diable ? Qu'ès parat ?

— Òc. Que te lo vui har véder. Mès n'auràs pas paur?

— Non, non. Per aquò, n'aurèi pas paur.

— Solide, n'auràs pas paur.

— Non, non. Pòts estar segur que n'aurèi pas.

Aqueth òmi se met a legir son libre. E legir, e legir.

Entà totara qu'i arriba un cròc que ven se pausar suu cassi :

— Coac ! Coac !

E legir, e legir. Qu'i arriba un aut cròc. E totjamèi qu'i nh'arribèva. Lo diable qu'èra darrèr. Pensatz nòst aulhèr, que se petèva hens les culòtas...

— Pro ! Pro! ce ditz. Que n'i a pro.

Lo biarnés que s'apercebot qu'avè paur. E legir, e legir.

Aquith' cròcs ne volèn pas mèi se n'anar. E aquí volar, e aquí cridar... A fòrça, portant, que se n'anoren, mès l'òme que se'n vit hòrt. Après, que polhèt hòrt nòst aulhèr, e que li dishot que si avè sabut que divè avéder paur, n'auré pas hèit vir tot aquò.